Številka: **032-0009/2020-202**

Datum: **14. 09. 2020**

**OBČINSKI SVET OBČINE RAVNE NA KOROŠKEM**

|  |  |
| --- | --- |
| **ZADEVA:** | **PREDLOG ZA SPREJEM SKLEPA O SOFINANCIRANJU MOREBITNEGA PRESEŽKA ODHODKOV NAD PRIHODKI KOROŠKEGA CENTRA SKUPNOSTNIH STORITEV KO-RA** |
|  |  |
| **STOPNJA POSTOPKA:** | Predlog za obravnavo na občinskem svetu. |
|  |  |
| **PRAVNA PODLAGA:** | 9. člen Statuta Občine Ravne na Koroškem (Uradno glasilo slovenskih občin št. 16/2016), Zakon o javnih financah (Ur. list RS, št. št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617 in 13/18). |
|  |  |
| **NAMEN:** | Sprejem sklepa o sofinanciranju morebitnega presežka odhodkov nad prihodki Koroškega centra skupnostnih storitev KO-RA |
|  |  |
| **PREDLAGATELJ**: | Župan Občine Ravne na Koroškem, dr. Tomaž Rožen |
| **POROČEVALEC** | Župan Občine Ravne na Koroškem, dr. Tomaž Rožen |

**UTEMELJITEV:**

1. **Ocena stanja:**

Koroški dom starostnikov Dravograd se je prijavil na Javni razpis za sofinanciranje vlaganj v infrastrukturo, namenjeno izvajanju dnevnih oblik varstva/začasnih namestitev za starejše, ki ga je objavilo Ministrstvo za delo, družino, socialne zadeve in enake možnosti. Cilj investicije je novogradnja in rekonstrukcija objekta Koroški center skupnostnih storitev KO-RA, v izmeri 1.472 m2, v neposredni bližini Dvorca Javornik, na parcelah, ki so nekdaj pripadale dvorcu, vključno z dvorcem samim. V centru se bodo zagotovile ustrezne kapacitete za izvajanje programa institucionalnega in neinstitucionalnega varstva v domačem okolju (deinstitucionalizacija). V drugi fazi ureditve pa je načrtovana izgradnja stavbe za institucionalno varstvo za 80-90 stanovalcev, tako da bi skupna zmogljivost centra zajela ok. 120 uporabnikov storitev vseh oblik socialnega varstva.

1. **Razlogi za sprejem:**

Javni zavodi s področja socialno varstvenih storitev za starejše se na podlagi zakonodaje financirajo z zaračunavanjem storitev svojim oskrbovancem. Koroški dom starostnikov Dravograd ocenjuje, da s ceno zaračunane storitve ne bo zmogel pokriti odhodkov iz poslovanja s prihodki, vsaj dokler ne bo zgrajena tudi druga faza investicije, torej stavba za institucionalno varstvo. V skladu z navedenim je svet zavoda sprejel sklep, da se investicija v prvo fazo, torej v stavbo neinstitucionalnega varstva, izvede pod pogojem, da se izvede tudi investicija v drugo fazo, s čimer se bo zagotovila rentabilnost poslovanja.

**c) Cilji, načela in predlogi rešitev:**

**Cilj:**  Cilj občine je, da se v občini zagotovijo nastanitve za socialnovarstvene storitve, namenjene starejšim občanom. Še posebej je to pomembno, da bodo lahko starejši prebivalci naše občine, ki potrebujejo oz. bodo potrebovali institucionalno/neinstitucionalno varstvo, lahko ostali v istem mestu, v okolju, ki ga poznajo in v katerem se počutijo varne in sprejete.

**Načela**, ki smo jih zasledovali pri predlogu:

* zakonitost,
* transparentnost,
* sodelovanje z lokalnim okoljem in prebivalstvom.

**Predlogi rešitev:** Strokovne službe predlagajo občinskemu svetu sprejem sklepa, s katerim bo občina javnemu zavodu v primeru morebitnega presežka odhodkov iz poslovanja nad prihodki, na njegovo utemeljeno ter obrazloženo zahtevo in na podlagi predloženega izkaza poslovnega izida Koroškega centra skupnostnih storitev KO-RA, do izgradnje in začetka obratovanja druge faze investicije, t.j. izgradnje stavbe institucionalnega varstva, iz proračuna Občine Ravne na Koroškem krila računovodsko prikazano izgubo iz poslovanja.

**Primerljive rešitve v drugih občinah:**

Tudi druge občine rešujejo podobne primere na način pokrivanja primanjkljaja v določeni obliki.

**OCENA FINANČNIH POSLEDIC:**  Višina sredstev, ki bo bremenila proračun bo znana po predložitvi izkaza poslovnega izida s strani javnega zavoda.

**PRISTOJNI ODBOR:** Odbor za proračun in finance.

**Predlog sklepa odbora:**

Odbor za proračun in finance je obravnaval predlog pokrivanja morebitne izgube iz poslovanja, ki bi lahko nastala pri poslovanju Koroškega centra skupnostnih storitev KO-RA do izgradnje in obratovanja druge faze investicije, in predlaga občinskemu svetu, da ga sprejme.

**PREDLOG SKLEPA ZA OBČINSKI SVET:**

**Občinski svet sprejme sklep, da bo Občina Ravne na Koroškem Koroškemu centru skupnostnih storitev KO-RA na utemeljeno ter obrazloženo zahtevo in na podlagi predloženega izkaza poslovnega izida (IPI), v proračuna zagotovila sredstva za pokritje izgube iz poslovanja, največ do višine, kot bo izkazana v IPI. Izgubo iz poslovanja bo občina Koroškemu centru skupnostnih storitev KO-RA pokrivala najkasneje do izgradnje in začetka obratovanja druge faze investicije, t.j. izgradnje stavbe institucionalnega varstva.**

|  |  |
| --- | --- |
| **Pripravila:**  **mag. Vlasta Kupljen** | **Župan**  **Občine Ravne na Koroškem**  **dr. Tomaž Rožen** |

**Pregledala:**

**Anita Potočnik Slivnik**

**Direktorica OU**